EELNÕU

26.08.2024

**Teadus- ja arendustegevuse ning innovatsiooni korralduse seadus**

**1. peatükk**

**Üldsätted**

**§ 1. Reguleerimis- ja kohaldamisala**

(1) Käesoleva seadusega sätestatakse teadus- ja arendustegevuse ning innovatsiooni riikliku korralduse, rahastamise ja järelevalve alused.

(2) Käesolevas seaduses ette nähtud haldusmenetlusele kohaldatakse haldusmenetluse seaduse sätteid, arvestades käesoleva seaduse erisusi.

**§ 2. Teadus- ja arendustegevus ning innovatsioon**

(1) Teadus- ja arendustegevus on uudne, loominguline, ettemääramatu tulemusega, süstemaatiline ning ülekantav ja/või korratav uurimis- ja arendustöö, mille eesmärk on saada uusi teadmisi ja leida teadmistele uusi rakendusalasid ning mis jaguneb alusuuringuteks, rakendusuuringuteks ja eksperimentaalarenduseks.

(2) Alusuuring on teoreetiline või katsetel rajanev uurimistöö uute teadmiste saamiseks nähtuste ja faktide põhialuste kohta, seadmata eesmärgiks saadud teadmiste rakendamist praktikas.

(3) Rakendusuuring on uurimistöö uute teadmiste saamiseks otsese eesmärgiga rakendada saadud teadmisi praktikas.

(4) Eksperimentaalarendus on süstemaatiline tegevus, mis põhineb alus- või rakendusuuringutest saadud teadmistel ja praktilisel kogemusel ning mille tulemusena luuakse uusi või täiustatakse olemasolevaid teenuseid, tooteid või protsesse.

(5) Innovatsioon on teadus- ja arendustegevusel põhinev uue või senisega võrreldes oluliselt täiustatud toote või teenuse kättesaadavaks tegemine või uuendatud protsessi kasutuselevõtmine, mille eesmärk on luua väärtust ja saavutada konkurentsieelis, mis aitab kaasa ettevõtja, organisatsiooni või laiemalt ühiskonna arengule ja suurendab tootlikkust, tõhusust ja tulemuslikkust, soodustades üldist majanduse ja heaolu kasvu.

(6) Teadmussiire on protsess, mille eesmärk on omandada, koguda ja jagada väljendatavaid ja vaiketeadmisi, sealhulgas oskusi ja pädevust, nii majandusliku kui ka mittemajandusliku tegevuse käigus, näiteks teaduskoostöö, nõustamise, litsentsimise, idufirmade loomise, avaldamise ning teadlaste ja nimetatud tegevusaladega seotud muude töötajate liikuvuse kaudu.

**§ 3. Teadus- ja arendustegevuse osapooled**

(1) Teadlane on spetsialist, kes loob uusi teadmisi, tehes uuringuid ja täiustades või arendades kontseptsioone, teooriaid, mudeleid, tehnikaid, instrumente, tarkvara või töömeetodeid.

(2) Teadus- ja arendusasutus on käesoleva seaduse kohaselt juriidiline isik või asutus, mille vähemalt ühe teadus- ja arendustegevuse valdkonna kohta on tehtud positiivne evalveerimisotsus vastavalt käesoleva seaduse § 16 lõikes 7 sätestatule, välja arvatud ülikool ja evalveeritud rakenduskõrgkool.

(3) Ülikool on kõrgharidusseaduse § 20 tähenduses õppe-, loome- ning teadus- ja arendusasutus, millele on antud õppeõigus kõrgharidustaseme kolmel astmel ning mille doktoriõpe põhineb positiivselt evalveeritud teadus- ja arendustegevusel.

(4) Evalveeritud rakenduskõrgkool on käesoleva seaduse kohaselt rakenduskõrgkool, mille vähemalt ühe teadus- ja arendustegevuse valdkonna kohta on tehtud positiivne evalveerimisotsus vastavalt käesoleva seaduse § 16 lõikes 7 sätestatule või mis on läbinud institutsionaalse akrediteerimise vastavalt § 15 lõikes 4 sätestatule.

**§ 4. Teaduseetika**

(1) Teaduseetika on eetika tegevuspõhimõtete järgimine teadus- ja arendustegevuses, mille eesmärk on tagada teadus- ja arendustegevuse usaldusväärus; teaduseetika hõlmab ausate ja kontrollitavate meetodite, heade tavade, reeglite, regulatsioonide ja juhendite järgimist teadust- ja arendustegevuse planeerimisel, läbiviimisel ja tulemuste avaldamisel; teaduseetika alla kuulub ka teadlaste kutse-eetika, mis hõlmab eetiliste normide ja väärtuste järgmist teadlase töös.

(2) Teaduse hea tava on teadus- ja arendustegevuse osapoolte omavaheline kokkulepe, milles sõnastatakse teadustöö läbiviimist suunavad tegevuspõhimõtted, mida kõik teadus- ja arendustegevuse osapooled ühiselt tunnustavad ja järgivad.

(3) Üldtunnustatud teaduseetika normid on üldine nimetus tegevuspõhimõtete, tavade, reeglite ja juhiste kohta, mis suunavad ja juhivad teadlaste tegevust uurimistöö läbiviimisel, teadlaste omavahelisi suhteid teaduskogukonnas ning teadlaste suhteid üldisemalt kogu ühiskonnaga, mis lepitakse kokku ja sõnastatakse heas tavas või eetikakoodeksis.

**§ 5. Teadus- ja arendustegevuse põhimõtted**

Teadus- ja arendustegevuse korraldamisel ning läbiviimisel lähtutakse:

1) akadeemilisest vabadusest, mille kohaselt on teadus- ja arendustegevuse teostajal õigus otsustada teadus- ja arendustegevuse sisu ja meetodite ning tulemuste levitamise üle, kui seda ei piira teised õigusaktid, muud kokkulepped või tingimused;

2) üldtunnustatud teaduseetika normidest ja teaduse heast tavast;

3) avalikest vahenditest rahastatud teadus- ja arendustegevuse tulemuste ja andmete kättesaadavusest avalikkusele, kui seda ei piira teised õigusaktid.

**2. peatükk**

**Teadus- ja arendustegevuse ning innovatsiooni riiklik korraldamine**

**§ 6. Vabariigi Valitsuse ülesanded**

(1) Vabariigi Valitsus kujundab riiklikku teadus- ja arendus- ning innovatsioonipoliitikat, mis arvestab Eesti eeldusi, tingimusi ja vajadusi.

(2) Vabariigi Valitsus teadus- ja arendustegevuse ning innovatsiooni korraldamisel:

1) tagab teadus- ja arendustegevuse ning innovatsioonisüsteemi tervikliku toimimise lähtuvalt riigi strateegilistest eesmärkidest;

2) esitab seisukoha valitsusasutuse hallatava riigiasutuse, mis põhitegevusena tegeleb teadus- ja arendustegevusega, ümberkorraldamise ja lõpetamise ettepanekule, kuulates ära Teadus- ja Arendustegevuse ning Innovatsiooni Poliitika Nõukogu seisukoha;

3) otsustab Eesti riigi osalemise rahvusvahelises teadus- ja arendustegevuse ning innovatsiooni alases koostöös;

4) täidab teisi õigusaktidega pandud ülesandeid teadus- ja arendustegevuse ning innovatsiooni valdkonnas.

(3) Vabariigi Valitsus määrab silmapaistvate töösaavutuste eest riiklikke teaduspreemiaid.

(4) Riigi teaduspreemiate põhimääruse, milles nähakse ette teaduspreemiate suurus, liigid, määramise tingimused ja kord ning riigi teaduspreemiate komisjoni ülesanded ja töökord, kehtestab Vabariigi Valitsus määrusega.

(5) Riigi teaduspreemiate komisjoni moodustab ning selle koosseisu kinnitab teadus- ja arendustegevuse valdkonna eest vastutava ministri ettepanekul Vabariigi Valitsus korraldusega.

(6) Riigi teaduspreemiad määrab Vabariigi Valitsus teadus- ja arendustegevuse valdkonna eest vastutava ministri esildisel, lähtudes riigi teaduspreemiate komisjoni ettepanekutest.

**§ 7. Teadus- ja Arendustegevuse ning Innovatsiooni Poliitika Nõukogu**

(1) Teadus- ja Arendustegevuse ning Innovatsiooni Poliitika Nõukogu on Vabariigi Valitsuse juures asuv nõuandev kogu, kes nõustab Vabariigi Valitsust ühiskonna toimetulekut ja heaolu toetava, majanduse konkurentsivõimet kasvatava ning eesti keele ja kultuuri kestlikkust väärtustava teadus- ja arendustegevuse ning innovatsiooni poliitika väljatöötamisel ja rakendamisel.

(2) Teadus- ja Arendustegevuse ning Innovatsiooni Poliitika Nõukogu põhimääruse, milles nähakse ette tema tegevuse alused, ülesanded ja töökord, kehtestab Vabariigi Valitsus määrusega.

(3) Teadus- ja Arendustegevuse ning Innovatsiooni Poliitika Nõukogu koosseisu kinnitab Vabariigi Valitsus korraldusega.

(4) Teadus- ja Arendustegevuse ning Innovatsiooni Poliitika Nõukogu koosseisu kuuluvad peaminister, teadus- ja arendustegevuse ning innovatsiooni valdkonna eest vastutavad ministrid ning teised Vabariigi Valitsuse nimetatud liikmed.

(5) Teadus- ja Arendustegevuse ning Innovatsiooni Poliitika Nõukogu esimees on peaminister.

**§ 8. Teadus- ja arendustegevuse ning innovatsiooni juhtkomisjon**

(1) Teadus- ja arendustegevuse ning innovatsiooni juhtkomisjon nõustab teadus- ja arendustegevuse ning innovatsiooni poliitika valdkonna eest vastutavaid ministreid teadus- ja arendustegevuse ning innovatsiooni poliitika ning valdkonna arengukava kavandamisel ja elluviimisel.

(2) Teadus- ja arendustegevuse ning innovatsiooni juhtkomisjoni ülesanded, moodustamise korra ja töökorra kehtestab teadus- ja arendustegevuse ning innovatsiooni valdkonna eest vastutavate ministrite ühisel ettepanekul Vabariigi Valitsus määrusega.

(3) Teadus- ja arendustegevuse ning innovatsiooni juhtkomisjoni koosseisu kinnitab teadus- ja arendustegevuse ning innovatsiooni valdkonna eest vastutavate ministrite ettepanekul kuni kolmeks aastaks Vabariigi Valitsus korraldusega.

(4) Teadus- ja arendustegevuse ning innovatsiooni juhtkomisjoni liikmed on teadussüsteemi ning ettevõtlus- ja avaliku sektori esindajad.

(5) Teadus- ja arendustegevuse ning innovatsiooni juhtkomisjoni tööd korraldavad teadus- ja arendustegevuse ning innovatsiooni valdkonna eest vastutavad ministeeriumid ühiselt.

**§ 9.** **Teadus- ja arendustegevuse ning innovatsiooni riiklik korraldamine ministeeriumis ja Riigikantseleis**

(1) Ministeerium kavandab ja viib ellu oma valitsemisalale tarvilikku teadus- ja arendustegevust ning innovatsiooni, pidades silmas teadmistepõhise poliitikakujundamise põhimõtteid ning arvestades riigi ning valitsemisala strateegilisi sihte ja terviklikku toimimist.

(2) Ministeerium teadus- ja arendustegevuse ning innovatsiooni elluviimisel:

1) töötab välja teadus- ja arendustegevuse ning innovatsiooni tegevuskavad, mis toetavad valitsemisala poliitika eesmärke, ja korraldab nende elluviimist;

2) korraldab oma valitsemisalale tarviliku teadus- ja arendustegevuse ning innovatsiooni rahastamist;

3) korraldab valitsemisala teadus- ja arendustegevuse ning innovatsiooni rahvusvahelises koostöös osalemist ja selle rahastamist;

4) esitab oma valitsemisala teadus- ja arendustegevuse eelarve ning selle täitmise ülevaate teadus- ja arendustegevuse valdkonna eest vastutavale ministeeriumile;

5) tagab teabe esitamise Eesti Teadusinfosüsteemi oma valitsemisalas rahastatud uuringute kohta.

(3)Teadus- ja arendustegevuse valdkonna eest vastutav ministeerium:

1) kavandab ja viib ellu riiklikku teadus- ja arendustegevuse poliitikat ning korraldab sellega seonduvat teadus- ja arendustegevust ning selle rahastamist;

2) töötab välja ja esitab Vabariigi Valitsusele ettepanekuid teadus- ja arendustegevuse poliitika kujundamiseks;

3) korraldab teadus- ja arendusasutuste, ülikoolide ning rakenduskõrgkoolide teadus- ja arendustegevuse rahastamist riigieelarvest;

4) toetab teadus- ja arendustegevuseks vajalike tugistruktuuride toimimist;

5) koordineerib riiklikul tasandil rahvusvahelist teadus- ja arendustegevuse alast koostööd ning korraldab selle rahastamist;

6) korraldab teadus- ja arendustegevuse kvaliteedi hindamist ning teostab selle üle järelevalvet;

7) korraldab teadus- ja arendustegevuse valdkonna riiklikke konkursse;

8) tagab riikliku teaduseetika süsteemi toimimise ja teostab selle üle järelevalvet;

9) täidab teisi talle õigusaktidega pandud ülesandeid.

(4) Käesoleva paragrahvi lõike 3 punktis 7 sätestatud riiklike konkursside läbiviimise tingimused ja korra kehtestab teadus- ja arendustegevuse valdkonna eest vastutav minister määrusega.(5) Käesoleva paragrahvi lõike 3 punktis 8 sätestatud ülesannete täitmiseks kehtestab teadus- ja arendustegevuse valdkonna eest vastutav minister määrusega teadussüsteemi osaliste õigused, kohustused ja ülesanded teaduseetika valdkonnas ning institutsionaalsete eetikakomiteede moodustamise korra ja ülesanded.

(6) Innovatsiooni eest vastutav ministeerium:

1) kavandab ja viib ellu riiklikku innovatsioonipoliitikat ning kujundab ettevõtjate teadus- ja arendustegevust ning innovatsiooni soosivat keskkonda;

2) töötab välja ja esitab Vabariigi Valitsusele ettepanekuid ettevõtjate teadus- ja arendustegevust ning innovatsiooni soosiva poliitika kujundamiseks;

3) korraldab ettevõtjate teadus- ja arendustegevuse ning innovatsiooni ja seda soodustava tugistruktuuri loomist, tegevusi ja toetamist riigieelarvest;

4) korraldab äriühinguna tegutsevate eraõiguslike teadus- ja arendusasutuste teadus- ja arendustegevuse rahastamist riigieelarvest vastavalt käesoleva seaduse §-s 21 sätestatule;

5) koordineerib riiklikul tasandil ettevõtjate osalemist teadus- ja arendustegevuse ning innovatsiooni rahvusvahelises koostöös ja korraldab selle rahastamist;

6) täidab teisi talle õigusaktidega pandud ülesandeid.

(7) Teadus- ja arendustegevuse ning innovatsiooni valdkonna eest vastutavad ministeeriumid tagavad ühiselt teadus- ja arendustegevuse ning innovatsiooni poliitika tervikliku toimimise, sealhulgas korraldavad ühiselt teadus- ja arendustegevust ning innovatsiooni ja teadmussiirde tegevusi teadus- ja arendusasutuste, kõrgkoolide, ettevõtjate ja avaliku sektori vahel.

(8) Riigikantselei täidab teadus- ja arendustegevuse ning innovatsiooni valdkonnas järgmisi ülesandeid:

1) koordineerib avaliku sektori innovatsiooni tegevusi, lähtudes riigi strateegilistest eesmärkidest;

2) korraldab oma ülesannete täitmiseks tarviliku teadus- ja arendustegevuse ning innovatsiooni rahastamist.

**§ 10.** **Teadus- ja arendustegevuse poliitika rakendusüksus**

(1) Teadus- ja arendustegevuse poliitika rakendusüksus on juriidiline isik, mille eesmärk on toetada avalikes huvides riikliku teadus- ja arenduspoliitika elluviimist.

(2) Teadus- ja arendustegevuse poliitika rakendusüksuses teostab riigi asutajaõigusi teadus- ja arendustegevuse eest vastutav ministeerium.

(3) Teadus- ja arendustegevuse poliitika rakendusüksus:

1) korraldab ja viib ellu riiklike uurimistoetuste rahastamist vastavalt käesoleva seaduse §-s 22 sätestatule;

2) edendab teadlaste ning teadus- ja arendusasutuste, ülikoolide ja rakenduskõrgkoolide rahvusvahelist teadus- ja arenduskoostööd ning korraldab selle elluviimist ja rahastamist;

3) viib läbi teadus- ja arendustegevuse evalveerimist vastavalt käesoleva seaduse §-des 15-17 sätestatule ning temaatilist hindamist vastavalt käesoleva seaduse §-s 18 sätestatule;

4) nõustab ministeeriume ja nende asutusi ministeeriumi valitsemisalale tarviliku teadus- ja arendustegevuse toetamisel ja korraldab vajadusel selle elluviimist;

5) edendab teaduseetika valdkonda, moodustab teaduseetika komitee ja teaduseetika väärkäitumisjuhtumite menetlemise komisjoni ning korraldab nende tööd vastavalt käesoleva seaduse §-des 26 ja 27 sätestatule;

6) kogub, säilitab, analüüsib ja teeb kättesaadavaks teadus- ja arendustegevusega seotud informatsiooni;

7) edendab teaduskommunikatsiooni;

8) täidab teisi talle õigusaktidega pandud ülesandeid.

(4) Teadus- ja arendustegevuse poliitika rakendusüksus on riiklike uurimistoetuste taotluste menetlemisel ning rahastamisotsuste tegemisel sõltumatu.

(5) Teadus- ja arendustegevuse poliitika rakendusüksusel on teadus- ja arendustegevuse eri valdkondade tunnustatud teadlastest koosnev hindamisnõukogu, kes tagab riiklike uurimistoetuste taotluste asjatundliku ja sõltumatu hindamise korraldamise ning rahastusettepanekute tegemise ja nõustab teadus- ja arendustegevuse poliitika rakendusüksust vajaduse korral muude ülesannete täitmisel.

(6) Teadus- ja arendustegevuse poliitika rakendusüksuse hindamisnõukogu moodustamise korra ning töökorra kehtestab teadus- ja arendustegevuse valdkonna eest vastutav minister määrusega.

**§ 11. Innovatsioonipoliitika rakendusüksus**

(1) Innovatsioonipoliitika rakendusüksus on juriidiline isik, mille eesmärk on toetada ettevõtjate konkurentsivõime ning teadus- ja arendustegevuse ja innovatsiooni võimekuse suurendamist.

(2) Innovatsioonipoliitika rakendusüksuses teostab riigi asutajaõigusi innovatsiooni valdkonna eest vastutav ministeerium.

(3) Innovatsioonipoliitika rakendusüksus:

1) toetab ettevõtjate teadus- ja arendus- ning innovatsioonitegevusi, viib ellu ettevõtjate teadus-ja arendustegevuse ning innovatsiooni riiklikke toetusmeetmeid;

2) toetab ettevõtjate teadus- ja arendustegevuse ning innovatsiooni alast rahvusvahelist koostööd;

3) edendab ettevõtjate teadus- ja arendustegevuse ning innovatsiooni alast teadlikkust ja võimekust;

4) toetab teadus- ja arendustegevuse ning innovatsiooni poliitikat ettevõtjate teadus- ja arendustegevuse ning innovatsiooni kohta informatsiooni kogumise, säilitamise, kättesaadavaks tegemise ja analüüsimisega;

5) täidab teisi talle õigusaktidega pandud ülesandeid.

(4) Innovatsioonipoliitika rakendusüksus on riiklike toetusmeetmete taotluste menetlemisel ja rahastamisotsuste tegemisel sõltumatu.

**§ 12.** **Rakendusuuringute keskus**

(1) Rakendusuuringute keskus on innovatsiooni valdkonna eest vastutava ministeeriumi vastutusalas tegutsev juriidiline isik, mille ülesanne on pakkuda ettevõtjatele rakendusuuringute ja eksperimentaalarenduse alaseid teenuseid Eesti majanduse teadmispõhise arengu ja uuenduslikkuse hüvanguks.

(2) Rakendusuuringute keskus viib läbi kommertsialiseerimispotentsiaaliga rakendusuuringuid ja eksperimentaalarendust ning sellega seonduvaid tegevusi ning selle jaoks:

1) tagab teadus- ja arendustegevuseks vajaliku pädevuse ja taristu ning nende arendamise;

2) osaleb rahvusvahelises teadus- ja arendustegevuse ning innovatsioonialases koostöös ja võrgustikes.

**§ 13. Eesti Teaduste Akadeemia**

(1) Eesti Teaduste Akadeemia on silmapaistvate teadlaste ja teiste loomeisikute ühendus, kelle ülesanne on arendada ja esindada Eesti teadust, aidata kaasa teadustulemuste rakendamisele Eesti huvides ning väärtustada teadust, teaduslikku mõtteviisi ja kultuuri Eestis.

(2) Eesti Teaduste Akadeemia on avalik-õiguslik juriidiline isik, kes tegutseb Eesti Teaduste Akadeemia seaduse, käesoleva seaduse, teiste õigusaktide ja oma põhikirja alusel.

**§ 14. Eesti Teadusinfosüsteem**

(1) Eesti Teadusinfosüsteem (edaspidi *infosüsteem*) on andmekogu, mille eesmärk on:

1) anda teadus- ja arendustegevuse korraldamisega seotud osalistele usaldusväärset teavet teadus- ja arendustegevuse statistikaks, poliitika kujundamiseks, rahastamisotsusteks ning strateegiliseks juhtimiseks;

2) anda teadus- ja arendusasutustele, ülikoolidele ja rakenduskõrgkoolidele ning avalikkusele usaldusväärset teavet teadus- ja arendustegevuse ning selle osaliste kohta;

3) tagada teadus- ja arendusasutuste, ülikoolide, rakenduskõrgkoolide ning teadus- ja arendustegevuse korraldamisega seotud asutuste tegevuse kavandamiseks ja rahastamiseks vajalikud andmed;

4) tagada teadus- ja arendusasutuste, ülikoolide ja rakenduskõrgkoolide ning teadus- ja arendustegevust läbiviivate isikute tegevuse ning rahastamistaotluste hindamiseks vajalikud andmed ja töökeskkond;

5) avalikustada teave ministeeriumi valitsemisalas toetatud teadus- ja arendustegevuse kohta.

(2) Infosüsteemis töödeldakse andmeid:

1) teadus- ja arendusasutuste, kõrgkoolide ja teadus- ja arendustegevusega tegelevate isikute ning nendega seotud teadus- ja arendustegevuse kohta;

2) teadus- ja arendustegevuse tulemuste ning väljundite kohta;

3) teadustaristu ning sellega seotud aparatuuri ja teenuste kohta;

4) teadus- ja arendustegevuse rahastamise programmide, taotluste ning nende menetlemise ja tulemuste kohta;

5) teadus- ja arendustegevuse evalveerimise taotluste ning nende menetlemise ja tulemuste kohta;

6) teaduseetika komitee hinnangu taotluste ning nende menetlemise ja tulemuste kohta.

(3) Infosüsteemis töödeldakse järgmisi isikuandmeid:

1) isiku üldandmed;

2) töötamise andmed;

3) teaduskraadi andmed;

4) publikatsioonide ja tööstusomandi andmed;

5) teaduskollektsiooniga seotuse andmed;

6) doktori- ja magistriõppe lõputöö andmed, sealhulgas lõputöö juhendamise andmed;

7) rahastamistaotluste ja projektidega seotuse andmed;

8) teaduseetika komiteede hinnangutega seotud andmed.

(4) Infosüsteemi kogutud andmeid, sealhulgas isikuandmeid, säilitatakse tähtajatult, kui põhimääruses ei ole sätestatud andmete lõikes piiranguid. Rahvusarhiivi poolt arhiiviväärtuslikuks hinnatud andmed antakse üle Rahvusarhiivi arhiiviseaduses sätestatud korras.

(5) Infosüsteemi vastutav töötleja on Haridus- ja Teadusministeerium.

(6) Infosüsteemi volitatud töötleja ülesandeid võib halduslepingu alusel täita juriidiline isik vastutava töötleja ettenähtud ulatuses.

(7) Infosüsteemi põhimääruse kehtestab Vabariigi Valitsus määrusega, milles sätestatakse:

1) vastutava töötleja ja volitatud töötleja ülesanded;

2) andmeandjad ja nendelt saadavad andmed, kogutavate andmete täpsem koosseis ja infosüsteemi kandmise kord;

3) andmetele juurdepääsu ja andmete väljastamise kord;

4) andmete ristkasutus;

5) andmete säilitamise täpsemad tingimused;

4) muud korralduslikud küsimused.

**3. peatükk**

**Teadus- ja arendustegevuse kvaliteedi tagamine**

**§ 15. Juriidilise isiku või asutuse teadus- ja arendustegevuse välishindamine**

(1) Juriidilise isiku või asutuse teadus- ja arendustegevuse välishindamine toimub evalveerimise raames käesoleva paragrahvi lõikes 2 sätestatud tingimustel ning arvestades käesoleva paragrahvi lõikes 5 sätestatut.

(2) Evalveerimine on välishindamine, mille tulemusena antakse hinnang juriidilise isiku või asutuse teadus- ja arendustegevuse valdkonna tasemele võrrelduna rahvusvaheliselt tunnustatud kriteeriumitega, võttes arvesse juriidilise isiku või asutuse asutaja seatud eesmärke teadus- ja arendustegevuse valdkonnas.

(3)Evalveerimise tulemused ning nendega kaasnevad hinnangud ja soovitused on avalikud.

(4) Evalveerimise taotlemise, läbiviimise ja tulemuse kinnitamise täpsemad tingimused ning korra kehtestab teadus- ja arendustegevuse valdkonna eest vastutav minister määrusega.

(5) Ülikooli või evalveeritud rakenduskõrgkooli teadus- ja arendustegevuse välishindamine toimub institutsionaalse akrediteerimise raames vastavalt kõrgharidusseaduse §-des 37 ja 38 sätestatule.

**§ 16. Evalveerimise taotlemine ja läbiviimine**

(1) Evalveerimist on õigus taotleda juriidilisel isikul või asutusel, mis vastab järgmistele tingimustele:

1) juriidilise isiku või asutuse põhikirjaline või põhimääruses nimetatud tegevus on alus- või rakendusuuringute või eksperimentaalarenduse või mitme nimetatud tegevuse läbiviimine;

2) juriidiline isik või asutus tagab loodud teadmiste leviku õpetamise, publitseerimise või teadmussiirde kaudu;

3) juriidilises isikus või asutuses on käesoleva lõike punktides 1 ja 2 nimetatud tegevusteks vajalikul hulgal teadus- ja arendustegevusega tegelevaid töötajaid;

4) juriidilise isiku või asutuse hooned, ruumid, sisustus ja muu vara on piisavad ning sobivad käesoleva lõike punktides 1 ja 2 nimetatud tegevusteks.

(2) Teadus- ja arendustegevuse valdkonna eest vastutav ministeerium tagastab juriidilise isiku või asutuse taotluse ning jätab selle läbi vaatamata, kui juriidiline isik või asutus ei vasta käesoleva paragrahvi lõikes 1 sätestatud tingimustele.

(3) Evalveerimine toimub voorudena teadus- ja arendustegevuse valdkonna eest vastutava ministeeriumi kehtestatud tähtaegadel, mitte harvem kui kord nelja aasta jooksul viimasest evalveerimise voorust.

(4) Evalveerimisega seotud kulud katab evalveerimist taotlev juriidiline isik või asutus, arvestades lõikes 5 sätestatut.

(5) Teadus- ja arendustegevuse valdkonna ministeeriumi valitsemisalas oleva asutuse ning avalik-õigusliku juriidilise isiku evalveerimisega seotud kulud katab teadus- ja arendustegevuse eest vastutav ministeerium.

(6) Teadus- ja arendustegevust evalveerib teadus- ja arendustegevuse poliitika rakendusüksuse poolt välisekspertidest moodustatud hindamiskomisjon, mille liikmed on oma valdkonna tunnustatud teadlased või eksperdid, kellel on teadus- ja arendustegevuse hindamise kogemus.

(7) Teadus- ja arendustegevuse valdkonna eest vastutav minister, võttes aluseks käesoleva paragrahvi lõike 6 alusel moodustatud hindamiskomisjoni põhjendatud ettepanekud, teeb otsuse evalveerida juriidilise isiku või asutuse teadus- ja arendustegevus vastavas valdkonnas positiivselt või negatiivselt.

**§ 17. Evalveerimisotsuse kehtivus**

(1) Käesoleva seaduse § 16 lõikes 7 sätestatud positiivne otsus kehtib kuni järgmise evalveerimise otsuse kinnitamiseni, kuid mitte kauem kui seitse aastat.

(2) Ülikooli või evalveeritud rakenduskõrgkooli teadus- ja arendustegevuse valdkonna kohta tehtud evalveerimise positiivne otsus, mis on nimetatud käesoleva seaduse § 16 lõikes 7, jääb kehtima, kui ülikool või rakenduskõrgkool läbib institutsionaalse akrediteerimise tulemusega, mis vastab kõrgharidusseaduse § 38 lõike 3 punktile 1 või § 38 lõike 3 punktile 2 tingimusel, et teadus- ja arendustegevus on hinnatud nõuetele vastavaks. Otsus kehtib kuni institutsionaalse akrediteerimise otsuse kehtivusaja lõpuni.

(3) Kui teadus- ja arendusasutus, ülikool või evalveeritud rakenduskõrgkool ühineb asutuse või juriidilise isikuga, mis ei ole evalveerimist § 16 lõikes 7 nimetatud positiivse tulemusega läbinud, või kui teadus- ja arendusasutus, ülikool või evalveeritud rakenduskõrgkool jaguneb, teavitab ta sellest teadus- ja arendustegevuse eest vastutavat ministrit, kes hindab, kas ühinenud või jagunenud asutusel või juriidilisel isikul tuleb läbida evalveerimine vastavas valdkonnas.

(4) Teadus- ja arendustegevuse valdkonna eest vastutav minister teeb teadus- ja arendusasutusele, ülikoolile või evalveeritud rakenduskõrgkoolile ettepaneku läbida evalveerimine ning määrab selleks taotlemise tähtaja, kui:

1) asutuse või juriidilise isiku teadus- ja arendustegevus ei vasta enam käesoleva seaduse § 16 lõikes 1 nimetatud tingimustele;

2) ülikooli või evalveeritud rakenduskõrgkooli institutsionaalse akrediteerimise tulemus ei vasta käesoleva paragrahvi lõikes 2 nimetatud tingimustele;

3) temaatilise hindamise tulemuste põhjal on selgunud, et asutuse või juriidilise isiku teadus- ja arendustegevuse tase ei vasta enam käesoleva seaduse § 16 lõikes 7 positiivse otsuse aluseks olnud tasemele;

4) on toimunud teadus- ja arendusasutuse, ülikooli või evalveeritud rakenduskõrgkooli ühinemine või jagunemine vastavalt käesolevas paragrahvi lõikes 3 sätestatule ning ministri hinnangul on asutuse või juriidilise isiku teadus- ja arendustegevuse evalveerimine vastavas valdkonnas vajalik.

(5) Kui juriidiline isik või asutus ei taotle evalveerimist teadus- ja arendustegevuse valdkonna eest vastutava ministri määratud tähtaja jooksul või läbib selle käesoleva seaduse § 16 lõikes 6 nimetatud negatiivse tulemusega, tunnistab teadus- ja arendustegevuse valdkonna eest vastutav minister käesoleva seaduse § 16 lõikes 7 nimetatud positiivse evalveerimise otsuse kehtetuks.

**§ 18. Temaatiline hindamine**

(1) Teadus- ja arendustegevuse eest vastutaval ministril on õigus algatada iseseisvalt, teiste ministeeriumite, teadus- ja arendusasutuste, ülikoolide või evalveeritud rakenduskõrgkoolide ettepanekul teadus- ja arendustegevuse taseme ja korralduslike aspektide temaatilisi hindamisi, et valmistada ette teaduspoliitilisi otsuseid ja meetmeid või hinnata nende mõju ja rakendamist ning anda teadus- ja arendusasutustele, ülikoolidele ja rakenduskõrgkoolidele tagasisidet.

(2) Temaatilise hindamise teema, osalejad ja täpsema korralduse kinnitab teadus- ja arendustegevuse valdkonna eest vastutav minister käskkirjaga.

(3) Temaatilise hindamisega seotud kulud kaetakse teadus- ja arendustegevuse eest vastutava ministeeriumi eelarve kaudu riigieelarvest, arvestades lõikes 4 sätestatut.

(4) Kui temaatiline hindamine viiakse läbi konkreetse juriidilise isiku või asutuse huvides ning temaatiline hindamine ei ole riigi teaduspoliitika kujundamise seisukohalt määrava tähtsusega, kannab kulud vastav juriidiline isik või asutus.

**§ 19. Teadus- ja arendusasutuse, ülikooli ning evalveeritud rakenduskõrgkooli ülesanded ja kohustused seoses teadus- ja arendustegevusega**

(1) Teadus- ja arendusasutuse ülesanded teadus- ja arendustegevuse avaliku hüve loomisel on:

1) edendada teadust ning pakkuda ühiskonnale vajalikke teadus- ja arendustegevuse põhiseid avalikke teenuseid;

2) toetada ühiskonna ja majanduse arengut, teaduse rahvusvahelistumist ning eesti rahvuse, keele ja kultuuri püsimist ja arendamist.

(2) Avalik hüve on hüve, mille tarbimine on avatud kõigile tarbijatele ning mille tarbimine ühe isiku poolt ei vähenda teiste isikute tarbimiseks jäävat hüvise kogust.

(3) Ülikool lähtub teadus- ja arendustegevuse avaliku hüve loomisel kõrgharidusseaduse § 20 lõikes 2 sätestatud ülesannetest.

(4) Evalveeritud rakenduskõrgkool lähtub teadus- ja arendustegevuse avaliku hüve loomisel kõrgharidusseaduse § 21 lõikes 2 sätestatud ülesannetest.

(5) Teadus- ja arendusasutus, ülikool ning evalveeritud rakenduskõrgkool kohustub:

1) tagama, et asutuse teadus- ja arendustegevus vastab üldtunnustatud teaduseetika normidele ning teaduse heale tavale;

2) tagama, et teaduspublikatsioonid ja -andmed on leitavad, juurdepääsetavad, koostalitlusvõimelised ning taaskasutatavad, kui seda ei piira isikuandmete, intellektuaalomandi ega ärisaladuse kaitse ega teised õigusaktidest tulenevad piirangud;

3) edastama käesoleva seaduse § 14 lõikes 2 nimetatud andmed infosüsteemi ja vastutama edastatavate andmete õigsuse eest.

**4. peatükk**

**Teadus- ja arendustegevuse ning innovatsiooni rahastamine**

**§ 20. Teadus- ja arendustegevuse ning innovatsiooni riigieelarvelise rahastamise üldpõhimõtted**

1. Teadus- ja arendustegevuse riigieelarvelise rahastamise eesmärk on:
2. tagada avaliku hüvena pakutava teadus- ja arendustegevuse järjepidevus ning kvaliteet;
3. maandada ettevõtjatele teadus- ja arendustegevusega kaasnevaid riske ning ületada turutõrked.
4. Innovatsiooni riigieelarvelise rahastamise eesmärk on aidata luua ja võtta kasutusele uusi tooteid, teenuseid ning protsesse, mis soodustavad majanduse ja ühiskonna arengut.

(3) Teadus- ja arendustegevust ning innovatsiooni rahastatakse riigieelarvest järgmiste rahastusinstrumentide kaudu:

1) asutuse teadus- ja arendustegevuse toetus;

2) riiklik uurimistoetus;

3) teadus- ja arendustegevuse ning innovatsiooni sihttoetus;

4) teadus- ja arendustegevuse ning innovatsiooni süsteemitoetus;

5) ettevõtja teadus- ja arendustegevuse ning innovatsiooni toetus;

6) muud õigusaktidest tulenevad alused.

(4) Riigieelarvest eraldatud teadus- ja arendustegevuse vahendite kasutamisel tuleb toetuse saajal eristada raamatupidamises teadus- ja arendustegevusega seotud majandustegevus ja mittemajandustegevus, nende kulud ning rahastamine, välja arvatud juhul, kui toetus on antud kooskõlas Euroopa Komisjoni määrusega (EL) nr 651/2014 Euroopa Liidu toimimise lepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1-78) või Euroopa Komisjoni määrusega (EL) 2023/2831, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L, 2023/2831, 15.12.2023).

(5) Mittemajandustegevusest saadav kasum tuleb toetuse saajal investeerida uuesti käesoleva seaduse § 16 lõike 1 punktides 1 ja 2 nimetatud tegevustesse.

**§ 21. Asutuse teadus- ja arendustegevuse toetus**

(1) Asutuse teadus- ja arendustegevuse toetus on teadus- ja arendusasutustele, ülikoolidele ja evalveeritud rakenduskõrgkoolidele nende teadus- ja arendustegevuse eesmärkide täitmiseks ning avaliku hüve loomiseks ettenähtud riigieelarveline toetus.

(2) Asutuse teadus- ja arendustegevuse toetuse eelarve jaguneb baas- ja tulemusrahastuseks.

(3) Käesoleva paragrahvi lõikes 2 nimetatud baasrahastuse määramisel leitakse iga asutuse osakaal, arvestades teadus- ja arendustegevuse toetust, mis on talle toetuse määramise kalendriaastale eelneva kolme kalendriaasta jooksul eraldatud, ning samal perioodil eraldatud teadus- ja arendustegevuse toetuse kogumahtu.

(4) Käesoleva paragrahvi lõikes 2 nimetatud tulemusrahastamisel võetakse arvesse asutuse seniste kohustuste täitmist ja järgmisi tulemusnäitajaid:

1) teadus- ja arendustegevuse kvaliteedi ning tulemuslikkuse näitajaid;

2) teadlaste järelkasvu näitajaid;

3) ühiskonna arengu toetamise ja teadmussiirdega seotud näitajaid.

(5) Teadus- ja arendustegevuse või innovatsiooni valdkonna eest vastutava ministri otsusel võib käesoleva paragrahvi lõikes 3 nimetatud osakaalu kujundamisel arvesse võtta:

1) asutusele eraldatud siht- ja süsteemitoetust;

2) muutusi, mis on tulenenud asutuse ümberkorraldamisest või liitmisest.

(6) Riigi- ja avalik-õiguslikele ning mittetulundusühingu ja sihtasutusena tegutsevatele teadus- ja arendusasutustele, ülikoolidele ja evalveeritud rakenduskõrgkoolidele eraldatakse asutuse teadus- ja arendustegevuse toetust teadus- ja arendustegevuse valdkonna eest vastutava ministeeriumi eelarvest.

(7) Äriühingutena tegutsevatele eraõiguslikele teadus- ja arendusasutustele eraldatakse asutuse teadus- ja arendustegevuse toetust innovatsiooni valdkonna eest vastutava ministeeriumi eelarvest.

(8) Teadus- ja arendustegevuse valdkonna eest vastutava ministeeriumi eelarvest eraldatavast toetuse kogumahust vähemalt viis protsenti eraldatakse rahvusteaduste toetamiseks riigi ja avalik-õiguslikes teadus- ja arendusasutustes, ülikoolides ning evalveeritud rakenduskõrgkoolides.

(9) Rahvusteadused on Eesti ajalugu, folkloristika, keeleteadus, kunstiteadus, sealhulgas muusika- ja teatriteadus ja kirjandusteadus ning teised teadused, mille uurimistulemustel on otsene mõju eestlaste enesemääratlusele ning mis sellega aitavad kujundada ja säilitada eestlaste identiteeti.

(10) Asutuse teadus- ja arendustegevuse toetuse iga-aastase jaotuse riigi- ja avalik-õiguslike ning mittetulundusühingu ja sihtasutusena tegutsevate teadus- ja arendusasutuste, ülikoolide ja evalveeritud rakenduskõrgkoolide vahel kinnitab teadus- ja arendustegevuse valdkonna eest vastutav minister käskkirjaga.

(11) Äriühingutena tegutsevate eraõiguslike teadus- ja arendusasutuste teadus- ja arendustegevuse toetuse iga-aastase jaotuse kinnitab innovatsiooni valdkonna eest vastutav minister käskkirjaga.

(12) Ülikoolile ja juriidilise isikuna tegutsevale teadus- ja arendusasutusele eraldatakse tegevustoetus lepinguga, milles valdkonna eest vastutaval ministeeriumil on õigus seada tingimusi, mis lähtuvad teadus- ja arendusasutuse ja ülikooli eesmärkidest ning riigi vajadustest.

(13) Asutuse teadus- ja arendustegevuse toetuse eraldamise täpsemad tingimused ning korra kehtestab Vabariigi Valitsus määrusega.

**§ 22. Riiklik uurimistoetus**

1. Riiklik uurimistoetus on konkurentsipõhine toetus teadus- ja arendusasutuses, evalveeritud rakenduskõrgkoolis või ülikoolis töötava teadlase juhitud kõrgetasemelise teadus- ja arendustegevuse projekti elluviimiseks.

(2) Riikliku uurimistoetuse väljaandmist korraldab teadus- ja arendustegevuse poliitika rakendusüksus.

(3) Riikliku uurimistoetuse taotlemise, taotluse hindamise, toetuse määramise ning toetuse tagasinõudmise tingimused ja korra kehtestab teadus- ja arendustegevuse valdkonna eest vastutav minister määrusega.

(4) Toetuse saajalt on õigus nõuda viivist kuni 0,05% päevas iga toetuse tagasimaksmisega viivitatud kalendripäeva eest.

**§ 23. Teadus- ja arendustegevuse ning innovatsiooni sihttoetus**

(1) Teadus- ja arendustegevuse ning innovatsiooni sihttoetus on isikule või asutusele riigi eesmärkide täitmiseks määratav teadus- ja arendustegevuse või innovatsiooni toetus.

(2) Sihttoetuse eraldamise ja toetuse tagasinõudmise tingimused ning korra kehtestab valdkonna eest vastutav minister määrusega.

(3) Toetuse saajalt on õigus nõuda viivist kuni 0,05% päevas iga toetuse tagasimaksmisega viivitatud kalendripäeva eest.

(4) Valdkonna eest vastutav minister võib halduslepinguga volitada ministeeriumi valitsemisala vahendite arvelt sihttoetuse eraldamisega seotud haldusülesannet täitma teadus- ja arendustegevuse poliitika rakendusüksuse, kohaldamata halduskoostöö seaduse § 5 lõikeid 2 ja 3, § 6 lõikeid 1 ja 2 ning § 14 lõiget 1. Sellise halduslepingu sõlmimisele ei kohaldata halduskoostöö seaduse § 13 ega § 14 lõiget 3.

**§ 24. Teadus- ja arendustegevuse ning innovatsiooni süsteemitoetus**

(1) Teadus- ja arendustegevuse ning innovatsiooni süsteemitoetus on juriidilisele isikutele ja asutusele teadus- ja arendus- ning innovatsioonisüsteemi institutsionaalseks ja tehniliseks toimimiseks ning teadus- ja arendustegevuse ning innovatsiooni mõju kasvatamiseks antav toetus.

(2) Teadus- ja arendustegevuse valdkonna süsteemitoetuste eraldamise ja toetuse tagasinõudmise tingimused ning korra kehtestab teadus- ja arendustegevuse valdkonna eest vastutav minister määrusega.

(3) Innovatsiooni valdkonna süsteemitoetuste eraldamise ja toetuse tagasinõudmise tingimused ja korra kehtestab innovatsiooni valdkonna eest vastutav minister määrusega.

(4) Toetuse saajalt on õigus nõuda viivist kuni 0,05% päevas iga toetuse tagasimaksmisega viivitatud kalendripäeva eest.

**§ 25. Ettevõtja teadus- ja arendustegevuse ning innovatsiooni toetus**

(1) Ettevõtja teadus- ja arendustegevuse ning innovatsiooni toetus on konkurentsipõhine riigieelarveline toetus ühiskonna ja majanduse arengu vajadustest lähtuva teadus- ja arendustegevuse ning sellega kaasnevate tegevuste toetamiseks Eesti ettevõtjatele.

(2) Ettevõtja teadus- ja arendustegevuse ning innovatsiooni toetuse eraldamise ja toetuse tagasinõudmise tingimused ning korra kehtestab valdkonna eest vastutav minister määrusega.

(3) Toetuse saajalt on õigus nõuda viivist kuni 0,05% päevas iga toetuse tagasimaksmisega viivitatud kalendripäeva eest.

**5. peatükk**

**Teaduseetika korraldus**

**§ 26. Teaduseetika komitee**

(1) Teaduseetika komitee on sõltumatu eri valdkonna ekspertidest koosnev kogu, mille tegevuse eesmärk on anda hinnang teadus- ja arendustegevuse eetilisusele ning tagada uuringusse kaasatud isikute õiguste, ohutuse ja heaolu kaitse.

(2) Teaduseetika komitee moodustab teadus- ja arendustegevuse poliitika rakendusüksus.

(3) Teadus- ja arendustegevuse poliitika rakendusüksusel on õigus moodustada käesoleva paragrahvi lõikes 1 sätestatud teaduseetika komitee valdkondlikke või regionaalseid alamkomiteesid, mis omavad iseseisvat otsustusõigust oma tegevuse ja otsuste raames.

(4) Teaduseetika komitee annab hinnangu teadus- ja arendustegevuse läbiviimise eetilisusele osas, mis ei ole reguleeritud teiste seadustega.

(5) Teaduseetika komitee teenused, sealhulgas hinnangu andmine teadus- ja arendustegevuse ning selle läbiviimise eetilisuse kohta, võivad olla tasulised.

(6) Teaduseetika komitee teenuse tasu ühe teenuse osutamise eest ei tohi olla suurem kui 3000 eurot. Tasu suuruse kehtestamisel lähtutakse teaduseetika komitee hinnangu andmisega kaasnevatest kuludest.

(7) Teaduseetika komitee moodustamise korra ja töökorra, samuti käesoleva paragrahvi lõikes 6 nimetatud tasuliste teenuste loetelu, tasude suuruse ning tasu küsimise korra kehtestab teadus- ja arendustegevuse valdkonna eest vastutav minister määrusega.

(8) Teaduseetika komitee täidab teisi talle õigusaktidega pandud ülesandeid.

**§ 27. Teaduseetika väärkäitumisjuhtumite menetlemise komisjon**

(1) Teaduseetika väärkäitumisjuhtumite menetlemise komisjon on sõltumatu teaduseetika rikkumiskahtlusele ja vajadusel rikkumiskahtluse menetlemisele hinnangut andev kogu, mille tegevuse eesmärk on tagada teadus- ja arendustegevuse vastavus üldtunnustatud teaduseetika normidele ja teaduse heale tavale.

(2) Teaduseetika väärkäitumisjuhtumite menetlemise komisjoni moodustab teadus- ja arendustegevuse poliitika rakendusüksus.

(3) Teaduseetika väärkäitumisjuhtumite menetlemise komisjoni teenused, sealhulgas hinnangu andmine teaduseetika rikkumiskahtlusele ja rikkumiskahtluse menetlemisele, võivad olla tasulised.

(4) Teaduseetika väärkäitumisjuhtumite menetlemise komisjoni teenuse tasu ühe teenuse osutamise eest ei tohi olla suurem kui 3000 eurot. Tasu suuruse kehtestamisel lähtutakse komisjoni hinnangu andmisega kaasnevatest kuludest.

(5) Teaduseetika väärkäitumisjuhtumite menetlemise komisjoni moodustamise korra ja töökorra, samuti käesoleva paragrahvi lõikes 3 nimetatud tasuliste teenuste loetelu, tasude suuruse ning tasu küsimise korra kehtestab teadus- ja arendustegevuse valdkonna eest vastutav minister määrusega.

**§ 28. Piiratud teovõimega isiku kaasamine teadusuuringusse**

(1) Piiratud teovõimega isiku osalemiseks teadusuuringus annab piiratud teovõimega isiku eeldatavat tahet arvestades nõusoleku tema seaduslik esindaja, arvestades käesoleva paragrahvi lõigetes 2, 3 ja 4 sätestatut. Piiratud teovõimega isikut tuleb teavitada vastavalt tema arusaamisvõimetele teadusuuringu asjaoludest.

(2) Kui käesoleva paragrahvi lõikes 1 nimetatud seadusliku esindaja nõusolek piiratud teovõimega isiku osalemiseks teadusuuringus ilmselgelt kahjustab piiratud teovõimega isiku huve või piiratud teovõimega isik ei soovi uuringus osaleda, on nõusolek kehtetu.

(3) Teadusuuringu läbiviija peab võtma 7-17-aastase isiku osalemiseks teadusuuringus teadva nõusoleku nii 7-17- aastaselt isikult kui ka tema seaduslikult esindajalt, välja arvatud käesoleva paragrahvi lõikes 4 nimetatud juhul.

(4) 15-17-aastane isik võib anda iseseisvalt, ilma seadusliku esindaja nõusolekuta, teadvad nõusolekud teadusuuringus osalemiseks ja sel eesmärgil oma isikuandmete töötlemiseks, tingimusel, et isik on võimeline aru saama teadusuuringu asjaoludest, teadusuuring ei ole füüsiliselt sekkuv ning vaimselt sekkuv uuring on eelnevalt kooskõlastatud käesoleva seaduse või muu õigusakti alusel moodustatud eetikakomiteega.

**6.peatükk**

**Järelevalve**

**§ 29. Riiklik ja haldusjärelevalve**

(1) Haridus- ja Teadusministeerium teostab riiklikku või haldusjärelevalvet teadus- ja arendusasutuse, ülikooli ning evalveeritud rakenduskõrgkooli tegevuse üle käesoleva seaduse ja selle alusel kehtestatud õigusaktidega sätestatud nõuete täitmisel.

(2) Haridus- ja Teadusministeeriumil on haldusjärelevalve teostamiseks õigus:

1) tutvuda teadus- ja arendusasutuse, ülikooli või evalveeritud rakenduskõrgkooli käsutuses olevate tõendite ja andmetega, mille alusel on võimalik kindlaks teha järelevalveasutuse ülesannete täitmiseks olulised asjaolud, saada dokumentidest ärakirju või väljavõtteid;

2) teha ettekirjutusi käesoleva seaduse ja selle alusel kehtestatud õigusaktidega sätestatud nõuete rikkumise lõpetamiseks, edasiste rikkumiste ärahoidmiseks ja rikkumisega tekitatud tagajärgede kõrvaldamiseks;

3) kaasata haldusjärelevalve teostamisse eksperte.

(3) Haridus- ja Teadusministeerium võib käesolevas paragrahvis sätestatud riikliku järelevalve teostamiseks kohaldada korrakaitseseaduse §-des 30 ja 50 sätestatud riikliku järelevalve erimeetmeid korrakaitseseaduses sätestatud alusel ning korras.

**7. peatükk**

**Rakendussätted**

**§ 30. 2024. aasta evalveerimise positiivse tulemuse kehtivus**

2024. aasta korralise evalveerimise positiivne tulemus kehtib kuni evalveerimise otsuses nimetatud tähtajani.

**§ 31. Asutuse teadus- ja arendustegevuse toetuse baasrahastuse arvestamine aastatel 2025-2027**

Käesoleva seaduse §-s 21 sätestatud asutuse teadus- ja arendustegevuse toetuse baasrahastuse arvestamisel aastateks 2025–2027 võetakse aluseks teadus- ja arendusasutusele, ülikoolile või evalveeritud rakenduskõrgkoolile asutuse teadus- ja arendustegevuse toetuse määramise kalendriaastale eelneva kolme kalendriaasta jooksul eraldatud asutuse teadus- ja arendustegevuse toetust ja baasfinantseerimist osakaaluna samal perioodil teadus- ja arendusasutusele, ülikoolile või evalveeritud rakenduskõrgkoolile eraldatud asutuse teadus- ja arendustegevuse toetuse ja baasfinantseerimise kogumahust.

**§ 32. Rahvusteaduste rahastamine asutuse teadus- ja arendustegevuse toetusele üleminekul**

Asutuse teadus- ja arendustegevuse toetusele üleminekul tagatakse rahvusteaduste rahastamise osakaal 5% ulatuses asutuse teadus- ja arendustegevuse toetuse kogumahust kolme aasta jooksul.

**§ 33. Alkoholi-, tubaka-, kütuse- ja elektriaktsiisi seaduse muutmine**

Alkoholi-, tubaka-, kütuse- ja elektriaktsiisi seaduses tehakse järgmised muudatused:

1) paragrahvi 50 lõike 5 punkt 8 muudetakse ja sõnastatakse järgmiselt:

„8) juriidiline isik või asutus, kes vastab teadus- ja arendustegevuse ning innovatsiooni korralduse seaduse § 16 lõikes 1 toodud tingimustele;“;

2) paragrahvi 52 lõike 1 punktis 6 asendatakse tekstiosa „teadus- ja arendustegevuse korralduse seaduse § 3 lõike 1 punktides 5–7 sätestatule“ tekstiosaga „teadus- ja arendustegevuse ning innovatsiooni korralduse seaduse § 16 lõikes 1 sätestatule“;

3) paragrahvi 53 lõike 1 punktis 51 asendatakse tekstiosa „teadus- ja arendustegevuse korralduse seaduse § 3 lõikes 1“ tekstiosaga „teadus- ja arendustegevuse ning innovatsiooni korralduse seaduse § 16 lõikes 1 “.

**§ 34. Autoriõiguse seaduse muutmine**

Autoriõiguse seaduse § 171 lõikes 2 asendatakse tekstiosa „teadus- ja arendustegevuse korralduse seaduse § 3 1. lõikes nimetatud juriidiline isik“ tekstiosaga „teadus- ja arendustegevuse ning innovatsiooni korralduse seaduse § 16 lg 1 tingimustele vastav juriidiline isik või asutus“.

**§ 35. Eesti Kunstiakadeemia seaduse muutmine**

Eesti Kunstiakadeemia seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 36. Eesti Maaülikooli seaduse muutmine**

Eesti Maaülikooli seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 37. Eesti Muusika- ja Teatriakadeemia seaduse muutmine**

Eesti Muusika- ja Teatriakadeemia seaduse § 5 lõike 1 punktis 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“.

**§ 38. Eesti Teaduste Akadeemia seaduse muutmine**

Eesti Teaduste Akadeemia seaduse § 3 lõikes 1 asendatakse sõnad „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“.

**§ 39. Isikuandmete kaitse seaduse muutmine**

Isikuandmete kaitse seaduse § 6 lõige 4 muudetakse ja sõnastatakse järgmiselt:

„(4) Kui teadus- või ajaloouuring põhineb eriliiki isikuandmetel, siis kontrollib seaduse või muu õigusakti alusel moodustatud eetikakomitee enne uuringu läbiviimist käesolevas paragrahvis sätestatud tingimuste täitmist. Kui teadusvaldkonnas puudub eetikakomitee, siis kontrollib nõuete täitmist Andmekaitse Inspektsioon. Rahvusarhiivis säilitatavate isikuandmete suhtes on eetikakomitee õigused Rahvusarhiivil.“

**§ 40. Keemilise ja Bioloogilise Füüsika Instituudi seaduse muutmine**

Keemilise ja Bioloogilise Füüsika Instituudi seaduse § 2 lõikes 2 asendatakse tekstiosa „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“.

**§ 41. Kõrgharidusseaduse muutmine**

Kõrgharidusseaduses tehakse järgmised muudatused:

**1)** paragrahvi 38 lõige 1 muudetakse ja sõnastatakse järgmiselt:

„(1) Institutsionaalne akrediteerimine on välishindamine, mille käigus hinnatakse kõrgkooli juhtimise, töökorralduse, õppe-, teadus- ja arendustegevuse ning õppe-, teadus- ja arendustegevuse keskkonna piisavust õppe-, teadus- ja arendustegevuse kvaliteedi tagamiseks ning vastavust õigusaktidele, kõrgkooli eesmärkidele ja arengukavale.“;

**2)** paragrahvi 38 lõike 3 sissejuhatavas lauseosas asendatakse sõnad „õppe- ja teadustegevus ning õppe- ja uurimiskeskkond“ sõnadega „õppe-, teadus- ja arendustegevus ning õppe-, teadus- ja arendustegevuse keskkond“.

**§ 42. Looduskaitseseaduse muutmine**

Looduskaitseseaduse § 683 punkt 1 tunnistatakse kehtetuks.

**§ 43. Maakatastriseaduse muutmine**

Maakatastriseaduse § 6 lõike 11 punkt 2 muudetakse ja sõnastatakse järgmiselt:  
„2) riikliku statistika tegija ning teadus- ja arendustegevuse ning innovatsiooni korralduse seaduse § 16 lõikes 1 sätestatud tingimustele vastav avalik-õiguslikust juriidilisest isikust ülikool või teadus- ja arendusasutus seadusega pandud avalik-õigusliku ülesande täitmiseks;“.

**§ 44. Muinsuskaitseseaduse muutmine**

Muinsuskaitseseaduse § 30 lõike 1 punkt 2 muudetakse ja sõnastatakse järgmiselt:

„2) arheoloogia teaduskogu haldav teadus- ja arendustegevuse ning innovatsiooni korralduse seaduse § 16 lõikes 1 sätestatud tingimustele vastav juriidiline isik või asutus;“.

**§ 45. Muuseumiseaduse muutmine**

Muuseumiseaduse § 1 lõige 4 muudetakse ja sõnastatakse järgmiselt:

„(4) Käesolevat seadust ei kohaldata teadus- ja arendustegevuse ning innovatsiooni korralduse seaduse § 3 lõigete 2, 3 ja 4 tähenduses ülikooli, evalveeritud rakenduskõrgkooli või teadus- ja arendusasutuse hallatava teaduskollektsiooni suhtes.“.

**§ 46. Meditsiiniseadme seaduse muutmine**

Meditsiiniseadme seaduses tehakse järgmised muudatused:

1) paragrahvi 213 lõige 1 muudetakse ja sõnastatakse järgmiselt:

„(1) Sõltumatu eetikakomitee (edaspidi *eetikakomitee*) on teadus- ja arendustegevuse ning innovatsiooni korralduse seaduse § 3 lõigete 2,3 ja 4 tähenduses ülikooli, evalveeritud rakenduskõrgkooli või teadus- ja arendusasutuse juures tegutsev või teadus- ja arendustegevuse ning innovatsiooni korralduse seaduse §26 alusel moodustatud teadlaste ja eri elualade esindajate sõltumatu kogu, kes annab uuringu tegemise kohta arvamusi ning kelle tegevuse eesmärk on tagada uuringus osalejate ohutus, heaolu ja õiguste kaitse.“;

2) paragrahv 213 lõige 5 muudetakse ja sõnastatakse järgmiselt:

„(5) Valdkonna eest vastutav minister kehtestab määrusega teadus- ja arendustegevuse ning innovatsiooni korralduse seaduse § 3 lõigete 2, 3 ja 4 tähenduses ülikooli, evalveeritud rakenduskõrgkooli või teadus- ja arendusasutuse juures tegutseva eetikakomitee töökorra, liikmete arvu ja koosseisu määramise korra ning liikmete volituste tähtaja.“;

3)paragrahvi 22 täiendatakse lõikega 31 järgmises sõnastuses:

„(31) Kui käesoleva seaduse § 213 lõikes 1 nimetatud eetikakomitee ülesandeid täidab teadus-ja arendustegevuse ning innovatsiooni korralduse seaduse § 26 alusel moodustatud teaduseetika komitee, kehtestab eetikakomitee tasuliste teenuste loetelu, tasu suuruse ning tasu küsimise korra teadus- ja arendustegevuse valdkonna eest vastutav minister teadus-ja arendustegevuse ning innovatsiooni korralduse seaduse § 26 lõikes 7 sätestatud määrusega.“;

4)paragrahv 26 lõige 1 muudetakse ja sõnastatakse järgmiselt:

„(1) Tervishoiuteenuse osutaja või ülikool, evalveeritud rakenduskõrgkool või teadus- ja arendusasutus teadus- ja arendustegevuse ning innovatsiooni korralduse seaduse § 3 lõigete 2, 3 ja 4 tähenduses, kes Euroopa Parlamendi ja nõukogu määruse (EL) 2017/745 artikli 5 lõike 5 kohaselt või määruse (EL) 2017/746 artikli 5 lõike 5 kohaselt valmistab asutusesiseselt meditsiiniseadmeid (edaspidi *asutusesisene valmistaja*), avalikustab nende meditsiiniseadmete loetelu oma veebilehel ja esitab loetelu Ravimiametile kümne tööpäeva jooksul veebilehel avaldamisest arvates.“.“

**§ 47. Ravimiseaduse muutmine**

Ravimiseaduse § 162 lõike 2 punkt 2 muudetakse ja sõnastatakse järgmiselt:

„2) teadus- ja arendustegevuse ning innovatsiooni korralduse seaduse § 3 lõigete 2, 3 ja 4 tähenduses ülikool, evalveeritud rakenduskõrgkool või teadus- ja arendusasutus või sellega seotud äriühing;“.

**§ 48. Riigihangete seaduse muutmine**

Riigihangete seaduse § 50 punkt 7 muudetakse ja sõnastatakse järgmiselt:

„7) hankelepingu ese on teadus- ja arendustegevuseks otseselt kasutatav asi ning hankija on juriidiline isik või asutus, mis vastab teadus- ja arendustegevuse ning innovatsiooni korralduse seaduse § 16 lõikes 1 sätestatud tingimustele;“.

**§ 49. Tallinna Tehnikaülikooli seaduse muutmine**

Tallinna Tehnikaülikooli seaduses tehakse järgmised muudatused:

1) paragrahvi 9 lõikes 2 asendatakse sõnad „teadus- ja arendustegevuse korralduse seadusest“ sõnadega „teadus- ja arendustegevuse ning innovatsiooni korralduse seadusest“;

2) paragrahvi 9 lõikes 4 asendatakse tekstiosa „sihtevalveeritakse ülikooli teadus- ja arendustegevust teadus- ja arendustegevuse korralduse seaduse §-s 202“ tekstiosaga „läbib ülikool temaatilise hindamise vastavalt teadus- ja arendustegevuse ning innovatsiooni korralduse seaduse §-s 18 sätestatule“.

**§ 50. Tartu Ülikooli seaduse muutmine**

Tartu Ülikooli seaduses tehakse järgmised muudatused:

1) paragrahvi 11 lõikes 12 asendatakse tekstiosa „sihtevalveeritakse ülikooli teadus- ja arendustegevust teadus- ja arendustegevuse korralduse seaduse §-s 202“ tekstiosaga „läbib Tartu Ülikool temaatilise hindamise vastavalt teadus- ja arendustegevuse ning innovatsiooni korralduse seaduse §-s 18 sätestatule“;

2) paragrahvi 11 lõikes 2 asendatakse sõnad „teadus- ja arendustegevuse korralduse seaduses“ sõnadega „teadus- ja arendustegevuse ning innovatsiooni korralduse seaduses“;

3) paragrahvi 12 lõikes 1 asendatakse sõnad „teadus- ja arendustegevuse korralduse seaduse“ sõnadega „teadus- ja arendustegevuse ning innovatsiooni korralduse seaduse“.

**§ 51. Tulumaksuseaduse muutmine**

Tulumaksuseaduse paragrahvi 19 lõike 5 punkt 3 muudetakse ja sõnastatakse järgmiselt:

„3) mida maksab üliõpilasele avalik-õigusliku juriidilise isikuna tegutsev ülikool; riigi või kohaliku omavalitsuse asutusena tegutsev rakenduskõrgkool või riigi või kohaliku omavalitsuse asutusena tegutsev teadus- ja arendustegevuse ning innovatsiooni korralduse seaduse § 16 lõikes 1 toodud tingimustele vastav asutus, seoses tema õppe- ja teadustööga;“.

**§ 52. Välismaalaste seaduse muutmine**

Välismaalaste seaduses tehakse järgmised muudatused:

**1)** paragrahvi 182 lõike 1 punkt 1 muudetakse ja sõnastatakse järgmiselt:

„1) teadus- ja arendustegevuse eest vastutava ministeeriumi poolt teadus- ja arendusasutuse, evalveeritud rakenduskõrgkooli staatuse saanud asutus või ülikool või“;

1. paragrahvi 190 lõige 2 muudetakse ja sõnastatakse järgmiselt:

„(2) Teadus- ja arendustegevuse ning innovatsiooni korralduse seaduse § 3 lõigete 2, 3 ja 4 tähenduses teadus- ja arendusasutuse, ülikooli või evalveeritud rakenduskõrgkooli kui kutsuja, kuhu välismaalasele teadus- või uurimistöö tegemiseks elamisluba töötamiseks antakse, kohustused lõpevad 180 päeva pärast teadus- ja arendusasutuse või kõrgkooli poolt käesolevas seaduses sätestatud teadus- ja arendusasutuse, ülikooli või evalveeritud rakenduskõrgkooli teavitamiskohustuse täitmist või võõrustamislepingu lõppemist.“.

**§ 53. Teadus- ja arendustegevuse korralduse seaduse kehtetuks tunnistamine**

Teadus- ja arendustegevuse korralduse seadus tunnistatakse kehtetuks.

**§ 54. Seaduse jõustumine**

Käesolev seadus jõustub 2025. aasta 1. jaanuaril.

Lauri Hussar

Riigikogu esimees

Tallinn, 2024

Algatab Vabariigi Valitsus

Vabariigi Valitsuse nimel

(allkirjastatud digitaalselt)

Heili Tõnisson

Valitsuse nõunik